ЩIыуэпсым хуэсакъхэр
Налшык иджыблагъэ щекIуэкIащ «ЩIы щхъуантIэ-2013» урысейпсо жылагъуэ сабий экологие зэщIэхъееныгъэм хэтхэм я зэIущIэ. Мы проектым тещIыхьауэ еджакIуэхэм утыку кърахьащ псыхэр мыуфIеиным, мэзхэр къэгъэщIэрэщIэжыным, мафIэсым, газым хуэсакъыным, нэгъуэщIхэми ятеухуауэ лэжьыгъэ купщIафIэ куэд. Абыхэм я IэдакъэщIэкIхэр зэхуэмыдэт: хэти сурэту ищIат, хэти щIэныгъэ лэжьыгъэ итхат, видео тезыхахэри мащIэтэкъым. Мы зэхьэзэхуэм къекIуэлIащ цIыху 66-рэ, абыхэм я лэжьыгъэу 87-рэ ягъэлъэгъуащ.
ЩIыуэпсым къигъэщIхэм къыхэщIыкIа щыгъыныгъуэ хьэлэмэтхэр гъэщIэгъуэну ящIащ еджакIуэхэм. КупщIафIэу тепсэлъыхьащ дыкъэзыухъуреихь дунейр хъумэным теухуауэ лъэпкъхэм къадекIуэкI хабзэхэмрэ IуэхущIафэхэмрэ.
— Нобэрей зэIущIэм хэтахэм зэфIэкI къагъэлъэгъуащ, — къыхигъэщащ КъБР-м егугъупэу щахъумэ щIыпIэхэм я дирекцэм и унафэщI Пакъ Руслан. — Мыпхуэдэ зэпеуэхэр щIэх-щIэхыурэ еджакIуэхэм ядегъэкIуэкIын хуейщ, щIыуэпсыр хъумэным мыхьэнэшхуэ зэриIэр къагурыдгъаIуэу, зыхедгъащIэу. Абыхэм едгъэлъагъумрэ яжетIэмрэщ ящIэжы- нур.
Мы зэпеуэм къыхэжаныкIахэр Астрахъан къалэм щекIуэкIа 11-нэ дунейпсо зэхьэзэхуэм хэтащ. Абы ехъулIэныгъэфIхэр иIэу зыкъыщигъэлъэгъуащ Бахъсэн районым хыхьэ Къубэ-Тэбэ къуажэм дэт 1-нэ курыт еджапIэм и 8-нэ классым щIэс Захарьинэ Кристинэ. «Презентацэ нэхъыфI» зэпеуэм хъыджэбз акъылыфIэр лауреат щыхъуащ.
Захарьинэм и лэжьыгъэм къыщигъэлъэгъуащ Бахъсэн районым и щIэблэм щалъхуа щIыналъэр къабзэу, дахэу зехьэным теухуауэ ирагъэкIуэкIхэр, сурэт гъэщIэгъуэнхэр, ди щIыпIэ дахэхэм хуэсакъынымкIэ щыIэ Iэмалхэм я гугъу ищIащ.
И ныбжьым емылъытауэ, Кристинэ хузэфIэкIащ мы зэхьэзэхуэм хуигъэхьэзыра и лэжьыгъэр екIуу утыку кърихьэну, — жиIащ Бахъсэн район администрацэм егъэджэныгъэмкIэ и управленэм и унафэщI Абрэдж Тамарэ. — Абы республикэм и цIэр фIыкIэ игъэIуащ. АдэкIи пщащэм ехъулIэныгъэфIхэр иIэну, и мурадхэр къехъулIэну дохъуэхъу.
Мы зэпеуэм хэтащ сабий мин 500-м щIигъу. Абы я зэфIэкI щагъэлъэгъуащ Урысейм щыIэ сабий зэгухьэныгъэу 22000-м, хамэ къэралхэм щыIэ апхуэдэ IуэхущIапIэу 16000-м екIуалIэ цIыкIухэм. Астрахъан къалэм щызэхуэсат Германием, Словением, Белоруссием, Украинэм, Къэзахъстаным, Армением, Молдовэм, Урысейм и хэгъуэгу 49-м я лIыкIуэхэр.
ЩIыуэпсыр, щалъхуа щIыпIэм и дахагъэр хъумэным сабийхэр зэрыхуагъасэм папщIэ щытхъу тхылъхэр къыхуагъэфэщащ Абрэдж Тамарэрэ а управленэм и IэщIагъэлI Балъкъыз Мадинэрэ.
Табыщ Динарэ.
